
Slike iz Svete Zemlje 


NA MJESTU EVANĐEOSKOG ROMANA 


Samotna se paoma nagnula prema modrom 
jezeru, kao da želi da se u njem kao u zrcalu 
ogleda te udovolji tako taštini ljepotice, na koju 
svi svraćaju svoje poglede. Ili možda hoće da 
jezeru povjeri neku svoju tajnu? Najradije bih 
sio pod tu paomu, da prisluškujem. Zacijelo bih 
tu otkrio davni evanđeoski roman, kojega je 
tajnu i ta paoma usisala svojim korijenjem iz 
toga tla, jer tisućuljetne naslage i ruševine pre- 
kriše tu tajnu, kojoj su samo konture sačuvane 
u evanđeoskom kazivanju. 

Preda mnom bi se otvorila nevidljiva knjiga, 
iz koje bih čitao . . . 

* 

Evo tu na početku Genezaretske ravnice, tog 
malog raja, kroz koji je tako često koračala 
Kristova noga, stajao je bogat grad Magdala 
s nekoliko tisuća stanovnika na mjestu, gdje su 
sada malobrojne kolibice sela E1 Medždela iz- 
među kamenja davnih ruševina. Iz tog je grada 
jedan između tri stotine trgovaca, što su pro- 
davali žrtvene golubove za jerusalemski hram, 
doživio sreću, te mu starac Simenon izlazeći jed- 
noga dana iz hrama reče: »Danas su tvoja dva 
goluba žrtvovana za Mesiju, kojega sam čas 
prije presretan držao na rukama.« Od tog je 
dana taj magdalski trgovac posvećivao svojim 
žrtvenim golubovima još veću pažnju A kada 
se oženio kćerkom jednog između osamdeset 
magdalskih tkalaca, rodi mu se kći, kojoj na- 
djenu ime Mirjam po majci onog djeteta, za 
koje mu starac Simeon reče, da je Mesija. I 
držeći svoju malu crnooku Mirjam na koljenima 
često joj je među svojim golubovima pričao o 
Onome, za kojega su žrtvovana dva njegova 
magdalska goluba i koji će jednoga dana, kad 
Mirjam već bude velika, osvanuti i u Magdali u 
svem svom mesijanskom sjaju. Maloj Mir jami su 
se caklile oči, kad joj je otac pričao o tom ne- 
viđenome mesijanskom sjaju. 


Napisao Dr Josip Andrić 

Mirjam je rasla i procvala u najdivniji djevo- 
jački cvijet. U Tiberijadi su je svi momci zvali 
Magdalena, te su mnogi često odlazili u nedaleku 
Magdalu, da se nagledaju njene ljepote i da 
kušaju sreću, ne će li toj magdalskoj ljepotici 
zapeti oko na kojem od njih. No razočarani pre- 
staše dolaziti u Magdalu, kad se pročulo, da se 
Mirjam-Magdalena udaje za magdalskog boga- 
taša Ben Judu. 

Baš u to vrijeme namjestio je kralj Herod An- 
tipa, kojemu je prijestolnica bila Tiberijada, za 
zapovjednika vojničke posade u Magdali Pan- 
thera, najljepšeg časnika cijele svoje vojske. 
Djevojke su ludovale za njim, gdjegod bi se po- 
kazao, te je među njima po volji mogao da bira. 
I birao je, kadgod mu se koja svidjela, da je brzo 
opet zamijeni drugom. Došavši sad u Magdalu 
stao je i tu po starom svom oficirskom običaju 
da pustoši među djevojačkim srcima. Uto se jed- 
noga dana njegov pogled sretne s pogledom 
Mir jame, mlade Ben-Judine žene. I od toga časa 
nijedna djevojka više nije mogla da privuče nje- 
govu pažnju. On je samo mislio na Mirjamu i 
tražio njene poglede. I baš pod ovakvom jednom 
paomom, kao što je ova jedina, koja sad samot- 
no tu stoji, progovorio je prve riječi s njome. 
Malo dana iza toga kao munja proleti kroz Mag- 
dalu vijest: Mirjam je ostavila Ben-Judu i od- 
bjegla k Pantheru. I u Tiberijadi i u Betsaidi i 
u Kafarnaumu svuda se o tome govorilo. A u 
jednom od trista magdalskih dućana, u kojima 
su se prodavali žrtveni golubovi, sjedio je otac 
Mirjamin i sa suzama u očima mislio na svoju 
grešnicu kćerku, koja mu je nanijela toliku sra- 
motu, te sam sebe pitao: »Kako li ću ovako jadan 
i osramoćen dočekati dan, kad Mesija bane i u 
našu Magdalu? Kako ću moći da mu izađem 
pred oči? . . .« 

Pantherova ljubav prema Mirjami nije bila 
dugog vijeka. Nije on bio naučio, da se samo 

jedne drži. Zaželio se promjene. A i Mirjam go- 
njena zlom savješću i strašću stade tražiti zado- 
voljstvo u najgrešnijem životu, kakav nitko u 
Magdali ni u čitavoj genezaretskoj okolici nije 
upamtio. 

Uto se jednoga dana sjatilo mnoštvo magdal- 
skih građana, da vidi Proroka iz Nazareta, koji 
je ovuda prošao prema Kafarnaumu. Mirjam se 
svima rugala, koji su tog Čudotvorca pošli da 
vide. A upravo se pjenila od bijesa, kad je neke 
žene stadoše uvjeravati, kako je taj nazaretski 
Čudotvorac između Betsaide i Kafanauma sa pet 
hljebova i dvije ribe nahranio više ljudi, nego 
što cijela Magdala ima stanovnika. »Ne, to ni- 
kako ne može biti. To je prosta laž!« govorila 
je Mirjam-Magdalena. Ali kad ju je jednoga 
dana svladala radoznalost, da i ona vidi tog ra- 
zvikanog Proroka — bilo je to onda, kad su fa- 
rizeji od Njega tražili znak s neba, a on im je 
odgovorio, da će im se dati samo znak Jonin, 
— njoj kao da se preokrenula sva duša Svi joj 
muškarci omrznuše. Nijednoga više nije htjela 
da vidi. Samo je sjedjela na terasi kuće i zurila 
prema jezeru, ne će li odakle ugledati lađicu, a 
u njoj Njega — Proroka. I kad bi doista ugledala 
lađicu ribara Petra iz Betsaide, u kojoj se uvijek 
vozio i On, Isus iz Nazareta, učinilo bi joj se, da 
je Njegov pogled iz daljine uprt u nju, kao da 
je pita: »Zašto si postala ropkinja grijeha?« 
Svu joj je dušu uzburkao taj upit. I kad je vi- 
djela, da je lađica stala kraj Kafarnauma, spu- 
stila se Magdalena-Mirjam s terase, uzela u kući 
vrč od alabastra pun mirodija, pa izletjela na 
ulicu. Bujne duge kose su joj lepršale, kako je 
jurila kroz grad. Svi su se osvrtali za njome mi- 
sleći, da je poludjela. A kad je prošla kraj du- 
ćana svog oca, časkom se zaustavila, jer je na 


vratima baš stajao njen otac, kao da ju je čekao. 

»Kuda ćeš, Mirjam?« upita je. 

»Idem k Proroku u Kafarnaum, da mi oprosti 
moje grijehe,« reče i odjuri, kao da je vjetar 
nosi. 

Vratila se u kasno veče. Otac ju je čekao pred 
svojom kućom. Htio je da je pita, ali nije znao, 
što ni kako će. No nije ni trebalo, jer je ona 
sama progovorila na dušak: 

»Našla sam ga u kući Šimuna farizeja, bacila 
sam mu se do nogu, suzama ih umila, kosom 
obrisala i mirisavom pomašću iz ovog vrča na- 
mazala. I samo sam čula, gdje mi reče: , Opro- 
šteni su ti grijesi. Vjera ti je tvoja pomogla, 
idi u miru.’ I sva preporođena evo se vraćam 
k tebi, oče, da ti budem opet onakva, kao kad 
si me malu držao na koljenu i pričao mi o dva 
svoja goluba, žrtvovana u hramu za Mesiju . . .« 

Otac zagrli kćerku i obasu je suzama radosni- 
cama. A sreća je njegova dosegla vrhunac, kad 
se Magdalena-Mirjam jednoga dana vratila s pa- 
she iz Jeruzalema pričajući neshvatljive doga- 
đaje, koji se desiše s nazaretskim Prorokom. 
Razapeše ga, pokopaše, a on uskrsnu i ukaza 
se najprije svojoj Majci, a zatim odmah Magda- 
leni. Taj je dan paoma pred kućom Magdale- 
nina oca čula njegove riječi: »Sad otpusti slugu 
svoga, Gospodine, jer doživjeh sreću, kakve 
nijedan otac više doživjeti ne će...« 

* 

Čopor crnih koza, među kojima se tek koja 
ta isticala s nešto bjeline, trže me iz moga mag- 
dalskoga snatrenja. Osamljena paoma kao da se 
još više prignula k jezeru, a ja pojurih do auta, 
koji je nestrpljivo čekao, da me odveze s mje- 
sta, koji tu tako neodoljivo zaustavlja i zaoku- 
plja dušu svakog prolaznika iz dalekih strana. 


SLAVA SE TAVELIĆEVA ŠIRI 


Jerusalemski Mučenik bi. Nikola Tavelić po- 
staje od časa , kad je hrvatski narod njemu u 
čast podigao prvo svoje narodno svetište u Sve- 
toj Zemlji , najveći zagovornik hrvatskoga na- 
roda. Njegovo ime postaje sve poznatije , sve 
mu se više Hrvata utječe svojim molitvama , a 
omladina hrvatska na sve strane pr igri ju je za- 
ziv: »BI. Nikola Taveliću , moli za hrvatski na- 
rod!« Taj zaziv mladih hrvatskih duša otvara 
nebo , da obilje milosti iz njega siđe na hrvatski 
narod. 

Oltari se grade tom hrvatskom Blazeniku u 
čast u desetak sela i gradova Slike i kipovi nje- 
govi se postavljaju u mnogim crkvama po svim 
hrvatskim stranama. A i prva crkva će uz Božju 
pomoć već doskora biti posvećena tom našem 
jerusalerpskom Mučeniku. I tako će prvi opći 
njegov blagdan 14. studenoga ove godine biti 
uzveličan u svim crkvama. A i izvan crkve bit će 
mnoge proslave i priredbe u čast tog velikog 
Hrvatskog Blaženika. Pjesnici pjevaju pjesme 
njemu u čast , glazbenici stvaraju skladbe njemu 
u čast, pisci pišu glume o njemu , govornici se 


spremaju da drže predavanja o njemu , slikari 
slikaju slike , kipari izrađuju kipove njegove — 
sve stupa u službu njegovu , da ga uzveliča i pro- 
diči po svoj hrvatskoj domovini. 

I u sve naše domove treba da uđe njegovo što- 
vanje. U svakoj hrvatskoj kući treba da se nađe 
njegova slika. Zasad se može njegova umjetni- 
čka plaketa od prof. Ive erdića dobiti po 400 
dinara , a umjetnička uljena slika na platnu je- 
dan metar visoka u krasnom pozlaćenom okviru 
po 1000 dinara. Tim može lik bi. Nikole Tave- 
lića već da se nađe i u našim kućama i u konvik- 
tima i u prostorijama hrvatskih katoličkih dru- 
štava i, a nesamo po crkvama. Tako se nastoja- 
njem Odbora za Svbtu Zemlju , kojemu je na 
čelu sam zagrebački nadbiskup koadjutor, širi 
slava hrvatskog jerusalemskog Mučenika, koje- 
mu u čast učinimo sada za njegov prvi blagdan 
svi, štogod više možemo. 


„DANICA" 

je kraljica hrvatskih kalendara ! 

Uz nju se za 10 dinara dobiju na dar još dvije knjige! 

NAJVEĆI BANKAR 

Napisao Edgard Bouly 


John Forlest je odlučio da se svakako obo- 
gati. Prodao je dvorac, koji je naslijedio od 
oca, i pošao u Niču, gdje se sakupljaju za vrije- 
me ljetnih dana najviši krugovi Evrope 

Jedne večeri na terasi hotela »Pariš« bio je 
predstavljen gospodinu Fordsonu, starom i de- 
belom bankaru iz Londona. Fordson! Fordson! 
Kome nije bilo poznato to ime?! Sve banke, sva 
poduzeća, svi novčani zavodi otimali su se za 
njegovu blagonaklonost. On je drmao i država- 
ma! Bio je bistar i pronicav, iz nijedne situ- 
acije nije izvukao tanji kraj 

John je bio oduševljen s gospodinom Ford- 
sonom i odmah mu je sinula u glavu misao: 
»Ha, ova mi ptičica može pomoći do bogatstva!« 
Iste večeri zamolio je gospodina Fordsona, da 
bi ga primio na mali razgovor. 

»Dobro,« nasmiješio se gospodin Fordson. 
»Sutra popodne u četiri sata. Dođite u vrtnu 
verandu, gdje se u to vrijeme nalazim.« 

John je radosno trljao ruke. Ipak mu se 
sreća nasmiješila! . . . Pitat će starog bankara 
za savjet, kako će unosno uložiti novac, koji je 
dobio za svoj dvorac, i kako će se domoći bo- 
gatstva. Iskustvo gospodina Fordsona mnogo će 
mu pomoći, a možda će on sam pružiti ruku mla- 
dom čovjeku te ga podignuti u viši novčarski 
krug. 

* 

Sutradan okolo četiri sata popodne gospodin 
je Fordson pušio svoju lulu u vrtnoj verandi i 
čitao poštu, koju mu je tajnik čas prije donio. 

Kad se John Forlest pojavio na vratima ve- 
rande, Fordson je baš čitao brzojavnu vijest, 
koja je javljala, da dionice »Snage D D.«, od ko- 
jih je on imao preko polovice, naglo padaju. 

»Da, tome sam se mogao i nadati,« promrmlja 
stari bankar. »I sigurno nema više mogućnosti 
da ih bez rizika podignemo. Treba ići na sigurno. 
A to u ovom slučaju znači: prodati ih što prije!« 

John Forlest nije čitavu noć mogao oka sti- 
snuti. 'Neprestano mu se motao u glavi gospodin 
Fordson, novčanice, dvorac i London. Nervozno 
je pristupio k starom Fordsonu, koji mu je po- 
kazao na stolac, neka sjedne, a žatim nastavio 
sa čitanjem pošte. 

»Vi ste me nešto trebali?« započne preko ka- 
miša svoje lule gospodin Fordson, a da nije ni 
podigao oči sa svoje pošte »Ja sam vam na 
službi. Izvolite . . .« 

I dalje je čitao svoju poštu. John je počeo 
pričati svoju prošlost, zatim je nastavio sa pro- 
danim dvorcem i završio s molbom za savjet, 
kako da novac korisno uloži. Gospodin je Ford- 
son pušio i čitao. Tek je jednom zgodom upitao, 
koliko iznosi Johnova gotovina. A kad je John 
svršio svoju pripovijest, Fordson se neprimjet- 
no nasmiješio i rekao: 

»Evo. 'Prodat ću vam svoje dionice kod Sna- 
ge D, D.« 


Nije ni čekao odgovor. Pozvoni. A kad se po- 
javio njegov tajnik, rekao je Johnu: 

»Ovaj će gospodin učiniti sve potrebito, da 
za jedan sat budete vlasnik svih mojih dionica 
kod Snage D. D.« 

John se nije znao ni snaći. Promucao je za- 
hvalu na ljubaznosti i otišao s tajnikom. Za je- 
dan sat posao je bio svršen. 

* 

Nije bilo sretnijeg čovjeka na svijetu od Jo- 
hna Forlesta. Odmah je krenuo u London. Prvim 
vlakom. No tamo je sutradan doznao, kako di- 
onice »Snage« ne predstavljaju više niti polovicu 
one vrijednosti, koju je on za njih dao. Ledeni 
mu je znoj pokrio čelo, a lice mu postalo bli- 
jedo kao vosak . . . 

»Tako dakle?« mislio je. »Tako ode moja 
nada i moje bogatstvo?« 

Kao mahnit lutao je ulicama Londona i našao 
se pred Fordsonovom kućom Pitao je, kada go- 
spodin dolazi. Rekoše mu, da dolazi u pola noći. 

»Ja ću već s njime obračunati!« Grozio se 
John i odmah je pošao na kolodvor, premda je 
još bilo mnogo sati do pola noći ... No na ko- 
lodvoru mu je sinula nova misao. Čekao je 
Fordsonov auto, a zatim dugo razgovarao sa 
šoferom. !Na koncu mu je tisnuo u ruke nešto 
novaca . . . Oko pola noći sjedio je John za vo- 
lanom Fordsonova auta. Kad je stari bankar 
stigao posve sam, otvorio mu je vrata i krenuo 
brzim tempom. U mračnom predgrađu zaustavi 
auto, sputa gospodina Fordsona i odvuče ga u 
stan jednog svog druga, kojemu ga je predao 
na čuvanje. Obukao je zatim odijelo gospodina 
Fordsona i maskirao se tako, da je bio posve 
sličan starom bankaru. A onda se odvezao' na 
kolodvor k šoferu i naredio mu, neka ga vozi u 
stan. 

Prespavao je u Fordsonovim odajama, a uju- 
tro se odvezao na burzu. Dionice »Snage D. D.« 
nudile su se skoro u bescjenje. On ih je stao 
kupovati sve s reda. »Šta to znači?« pitali su se 
prisutni. No vjerovali su, da Fordson ne će po- 
griješiti. 

Iz burze se John odvezao u predgrađe k svome 
prijatelju i stupio pred gospodina Fordsona. 
Gospodin Fordson se iznenadio, kad je opazio 
sebi lično lice. No John se brzo uredio i ispripo- 
vjedio cijeli svoj podvig starom gospodinu Ford- 
sonu. 

»A sad ste slobodni,« završi John. 

»Hvala!« nasmiješi se Fordson. »Izvolite sa 
mnom u auto. Bit ćete kod mene na objedu . . . 
Zaslužili ste, da vas predam policiji ali vidim, 
da ste okretan mladić, pa sam pripravan — ako 
ste voljni — da vas uzmem za svoga kompa- 
njona.« 

John Forlest ostao je bez riječi. No ipak . . . 
došao je do svog cilja te uz gospodina Fordsona 
postao jedan od najvećih engleskih bankara. 


OBNOVA KU-KLUX-KLANA 


Događaj, koji američku javnost zanima više 
od rata u Španjolskoj ili od rata na Dalekom 
Istoku, koji izazivlje veliko uzbuđenje i stra- 
stvene komentare s one strane Atlantskog Oce- 
ana, jest bez sumnje imenovanje Huga Black 
za predsjednika Vrhovnog Sudišta Sjedinjenih 
Država. Istovremeno naime s njegovim imeno- 
vanjem proširila se po Americi vijest, da je on 
član tajne i strašne američke organizacije Ku- 
Klux-Klana. 

Tko se sjeća onih »romana s divljeg Zapada,« 
što ih djeca tako pohlepno čitaju, predočit će 
si, kad čuje ovo čudno ime, sve one krvave pri- 
če o staroj Virginiji, Kentučkyu, Texasu i osta- 
lim državama, koje su živjele pod terorom noć- 
nih sablasti u kukuljicama. Za nas Europejce 
riječ Ku-Klux-Klan izazivlje romantičnu pre- 
dodžbu sličnu onoj o ukletim dvorcima i zako- 
panom blagu. Za Amerikance ta je priča bila 
stvarnost i ona je opet postala zbilja. 

Predsjednik Vrhovnog Sudišta, Hugo Black, 

— član Ku-Klux-Klana! To za njih znači dvije 
stvari: prvo, Ku-Klux-Klan je uskrsnuo; i drugo, 
on je moćan, kad može da postavi svog člana 
na tako važno mjesto. Poznato je. da su po 
američkom ustavu deset članova Vrhovnog Su- 
dišta najviši magistrati države i da se bez nji- 
hove privole ne mogu donositi zakoni ni mije- 
njati ustav. Predsjednik Roosewelt 9 provodeći 
svoje socijalne reforme, uvijek je nailazio na 
glavnu zapreku u Vrhovnom Sudištu, koje je 

— zastupajući interese velikih finansijskih ma* 
gnata — stalno i neprestano osujećivalo plano- 
ve Rooseweltove vlade. Ku-Klux-Klan bi dakle 
bio — tako se u Americi nagađa — protiv Roo- 
sewelta i zato je postavio svog člana na čelo 
moćnog .Vrhovnog Sudišta, tog starog i ustavno 
neslomivog predsjednikova protivnika. 

U gradiću Pulaski, u državi Tenessee, godine 
1866. mladež nije znala, što da čini. Stariji su 
im bili veliki puritanci, te nije u tom mjestu 
smjelo biti ni zabava, ni plesova, ni predstava. 
Da se nekako zabave, mladići su osnovali — 
tajno društvo, koje je noću, pod kukuljicama 
(da ih roditelji ne prepoznaju!), pravilo razli- 
čite šale strašeći dostojanstvene građane puri- 
tanskog gradića za njihova noćnog mira i po- 
činka. Trebalo im je jedno »strašno« ime za 
taj klub. Pokušali su glasovima opisati zvuk na- 
bijan ja puške i natezanja kokota. »Ku« — pu- 
ška otvorena, »Klux« — metak stavljen, »Klan« 

— puška opet sklopljena: tako je nastao na- 
ziv Ku-Klux-Klan. 

Onda je došlo do secesionističkog rata Sje- 
vernih i Južnih Država, do pobjede Sjevera i 
oslobođenja crnaca, na kojima se Jug obogatio. 
Crnci, oslobođeni, počinili su neke zločine na 
bijelcima, a Jug je to iskoristio da započne 
linčovanje na veliko. Da ih organiziraju, ame- 
rički puritanci, puni mržnje na crnce, izrabili 
su anonimnost i tajnost nevinog Ku-Klux-Klana 


Napisao Stjepan Tomičić 
i učinili od njega strašnu ubojničku organiza- 
ciju, koja je tamanila crnce kud god je stigla, 
pod zaštitom bijelih kukuljica, na kojima su 
bili znakovi za raspoznavanje među članovima. 

Od pokrajine Tenessee oni su u kratko vri- 
jeme prekrili mrežom svojih tajnih organiza- 
cija čitavo područje U. S. A. Već g. 1868. broj 
je članova prešao 500.000. Jasno, da više nije 
bilo nikakve kontrole kod primanja članova, 
da je sada ušlo osim puritanaca mnogo bolesnih 
tipova, sadista, histerika, izazvanih čudnim i 
strašnim noćnim obredima, fanatika i drugih du- 
ševnih bolesnika. Zločini su postajali sve stra- 
šniji, a noćni pohodi bijelih kukuljica s pakleno 
crvenim znakovima sijali su posvuda stravu. 
Bolesna i razdražena mašta tih sadista stvorila 
je čudne i jezovite titule časnika. »Veliki Vrač 
Nevidljivog Carstva« bio je glavni šef, kojega 
je u svakoj državi zastupao »Veliki Zmaj,« a 
ispod ovoga je opet bio »Veliki Titan« kao po- 
glavar pokrajine, »Veliki Gigant« u kotaru i 
»Veliki Kiklop« u svakom mjestu, gdje je po- 
stojala »bojna jedinica.« 

Godine 1869. ogorčenje je došlo tako daleko, 
da je izdan zakon, kojim se smrću kažnjava 
članstvo u Ku-Klux-Klanu. Ku-Klux-Klan *je na 
to snažno reagirao i izazvao čitav ustanak, koji 
je trebalo ugasiti vojnom silom. U Tenessee-u 
je bilo kroz tri godine proglašeno opsadno sta- 
nje. Sila Ku-Klux-Klana je padala i o njem se 
prestalo govoriti. 

Poslije svjetskoga rata g. 1918. to se tajno 
društvo opet pojavilo u puritanskom obliku 
borca protiv stranaca: Nijemaca, Slavena, Ži- 
dova itd. iU kratko vrijeme Ku-Klux-Klan je do- 
stigao veći broj članova nego što ih je ikada 
imao. Pod vodstvom jednog farmera iz Geor- 
gije — Williama Simmonsa — on je postao 
gospodar U. S. A.; čak ga je policija slušala i 
pomogla, osobito u divljem Texasu. Ovaj put 
su ubijali više bijelce nego crnce. Ku-Klux-Klan 
je bio za prohibiciju (zabranu alkoholnih pića) 
i mnogo je ljudi bilo ubijeno, jer se nisu držali 
»suhog« zakona. Godine 1928. je ponovo došlo 
do jake reakcije i premda je Ku-Klux Klan imao 
veliki broj zastupnika u Kongresu, Vrhovno Su- 
dište je poduzelo mjere protiv njega. Stvar se 
stišala i sve je ponovo palo u zaborav. 

Što znači »afera Black«? Je li Ku-Klux-Klan 
opet oživio? I prijeti li opet, da će unijeti stra- 
vu i prepast u Sjedinjene Države? Protiv koga 
ovaj put? Eto to su pitanja, koja danas zani- 
maju sve Američane više nego sve drugo. 

KROZ LEDENU SIBIRIJU 

NAPISAO KS. DE M A I STRE - PREVELA ZLATA L. PERINIĆ 


Odvažnost mlade djevojke, koja je pri koncu 
vladavine Pavla I. pješice otputovala iz Sibi- 
rije u Petrograd, da izmoli pomilovanje za 
svoga oca, zanimala je mnoge te potakla jed- 
nog slavnog pisca da od te zanimljive putnice 
učini junakinju svoga romana. Ali ljudi, koji 
su je poznavali, žale, što su pridani ljubavni pod- 
vizi i romanske misli mladoj i plemenitoj dje- 
vojci, koja nikada nije imala nijednu drugu 
strast, nego jedino najčišću kćerinsku ljubav, 
te koja bez zaštite, bez savjeta nalazi u svom 
srcu misao najplemenitijeg djela i snagu da to 
djelo izvrši. 

Ovaj opis njezinih događaja nema neku ne- 
običnu privlačljivost, ali se može sa zadovolj- 
stvom čitati jednostavna povijest njezina života, 
koji je i bez drugih ukrasa dovoljno zanimljiv. 

Njezino je ime Paraskeva Lopulov. 

Njezin otac, iz jedne plemenite ukrajinske 
porodice, rođen je u Madžarskoj, u koju su 
neke slučajne okolnosti odvele njegove rodi- 
telje, a služio je neko vrijeme u crnim husari- 
ma. 'No doskora je napustio Madžarsku i pošao 
u Rusiju, gdje se i oženio. 

U svojoj domovini posvetio se vojničkom 
zvanju. Služio je dugo u ruskoj vojsci i uče- 
stvovao u više bojeva protiv Turaka. Odliko- 
van je prigodom juriša na Ismail i Očakov. 

Nije poznat uzrok njegova izgonstva u Sibi- 
riju. Njegov proces kao i kasnija revizija pro- 
cesa držani su u tajnosti. Neke su ličnosti me- 
đutim tvrdile, da je predan sudu po tužbi njegova 
šefa i to radi neposlušnosti. 

Svejedno, kakav je uzrok, — on je u vrijeme 
puta njegove kćeri bio već četrnaest godina u 
Sibiriji. Bio je interniran u Išimu, selu blizu 
granice Tobolske gubernije, a živio je sa svo- 
jom obitelji primajući .neznatnu plaću od deset 
kopjejki na dan. Ta je plaća određena za ka- 
žnjenike, koji nisu osuđeni na teške radove. 

Mlada je Paraskeva doprinosila svojim ra- 
dom izdržavanju svojih roditelja. Pomagala je 
seoskim praljama i žeteocima, učestvovala u 
svima seoskim poslovima, za koje je po svojoj 
snazi bila sposobna, te je donosila kući žito, 
jaja i razno pcvrće. 

Došavši u Sibiriju u svom ranom djetinjstvu 
Paraskeva nije imala ni pojma o nekoj boljoj 
sudbini te se s radošću predala onim napornim 
poslovima, koje je teškom mukom podnosila . . . 
Čini se, da su njezine nježne ruke bile stvorene 
za druge poslove. 

Njezina majka, koja se bila posve posvetila 
domaćim brigama, čini se, da je ustrpljivo pod- 
nosila žalosnu sudbinu. No otac, koji je od 
svoje prve mladosti bio naviknut na radišan 
vojnički život, nije se mogao prilagoditi svojoj 
sudbini, te se često u nastupu očajanja prepu- 


štao takvim slabostima, koje ne bi mogla oprav- 
dati ni sva težina njihove nesreće. Premda je 
nastojao, da Paraskeva ne vidi njegove boli, 
koje su ga žderale, ipak je ona više puta vi- 
djela njegove suze i to kroz pukotinu na pre- 
gradi, koja je dijelila njezinu sobicu od sobe 
njezinih roditelja, te je od nekog vremena po- 
čela da razmišlja o njihovoj sudbini. 

Lupulov je prije više mjeseci bio upravio 
molbu gubernatoru Sibirije, ali nikada nije do- 



APARAT ZA SORTIRANJE SITNOG NOVCA 

Ovaj aparat upotrebljavaju u novije vrijeme u velikim bankama 
i trgovinama. On u svaku vrećicu smiješta svoju vrst sitnog novca 
te tako mnogo olakšava blagajnički posao 

bio odgovora na nju. Neki časnik prolazeći 
kroz Išim po svom službenom poslu uzeo je na 
sebe, da stvar ubrza, te je obećao, da će njegove 
zahtjeve poduprijeti kod gubernatora. Time su 
nesretni izgnanici dobili neku nadu, ali im kao 
i prije nije došao nikakav odgovor. 

Svaki putnik, svaki glasnik, koji je dolazio 
iz Tobolske (vrlo rijedak događaj!) dodavao je 
bol prevarene nade k bolovima, koje su ga pri- 
tiskivale. 

lU jednom od takvih žalosnih časova zateče 
Paraskeva, vraćajući se sa žetve, svoju majku 
u suzama te se prestraši zbog bljedoće i mrkog 
izgleda svog oca, koji se sav prepustio boli. 

»Eno,« usklikne on, kad je opazio svoju 
kćer, »najtežeg moga zla! Eno djeteta, koje 




mi je Bog dao u svojoj srdžbi, da trpim dvo- 
struko zlo. Da nju gledam, kako se lagano gubi 
pred mojim očima, iscrpljena ropskim poslo- 
vima, i da naziv oca, koji čini sve ljude sretni- 
ma, bude za jedinog mene zadnji svršetak ne- 
beskog prokletstva.« 

Paraskeva se zgrozi i padne mu oko vrata. 
Jedva su majka i kći uspjele da ga umire, mije- 
šajući svoje suze s njegovima. No taj prizor 
ostavio je vrlo dubok dojam u duši mlade dje- 
vojke. 

Prvi put su njezini roditelji otvoreno govo- 
rili pred njom o njihovu beznadnom položaju. 
Prvi put je ona mogla da si predoči misao o 
groznoj nesreći svoje obitelji 

To se dogodilo u vrijeme, kad_je bila u pet- 
naestoj godini i kad joj se u duši rodila misao 
da pođe u Petrograd te da moli milost za svog 
oca . ... Ona je sama pričala, da joj se ta sretna 
misao pojavila kao munja u času, kad je zavr- 
šavala svoje molitve, te da je u njoj prouzro- 
čila neizreciv nemir. 

Uvijek je bila uvjerena, da ju je to nadah- 
nula sama Providnost, te ju je ta čvrsta vjera 
podržavala u najtežim prilikama. Dotad joj 
nada o oslobođenju nije bila ušla u srce. 

Ovaj novi osjećaj ispunjavao ju je velikom ra- 
došću i ona se odmah predala molitvi. No nje- 
zine misli bile su tako nejasne, da ni sama nije 
znala, šta treba da moli od Boga. Ona ga je 
molila samo, da je ne liši sreće, koju ćuti, a koju 
ne zna odrediti. . 

Doskora se razvijao u njenoj duši nacrt da 
pođe u Petrograd, da se baci caru pred noge i 
da moli milost za svoga oca. Tim se nacrtom 
bavila... Na rubu brezove šume, koja se na- 
lazila blizu kuće, izabrala je omiljelo mjestan- 
ce, gdje se često povlačila radi molitava. Tu je 
zanesena svojim nacrtom molila Boga svom 
usrdnošću svoje mlađe duše, da joj bude milo- 
stiv na_ putu te da . joj dade snage i sredstava, 
kako bi ga i izvršila . . . Predajući se toj misli 
često je ostala u šumi i zanemarila obične svoje 
poslove; a to joj je pribavljalo roditeljske 
prijekore. 

Dugo je razmišljala o predmetu svoga pot- 
hvata, prije nego što se usudila da ga iznese 
pred svoje roditelje. 

'Njezina bi je hrabrost uvijek ostavila, kad 
bi se približila svom ocu, da započne smjelo 
objašnjenje, jer je predviđala, da će teško 
uspjeti. 

Međutim kad se uvjerila, da je njezin nacrt 
dovoljno sazrio, odredila je dan, kad će zapo- 
četi razgovor i čvrsto odlučila, da će svladati 
svoju plašljivost. 

Određenog dana ode Paraskeva rano u šu- 
mu da izmoli od Boga hrabrost za objašnjenje 
i potrebitu rječitost, kako bi uvjerila svoje ro- 
ditelje. Pri povratku odlučila je, da će govo- 
riti s prvim od njih dvoje, koga bude susrela. 
Željela je da sretne majku, jer se nadala, da 


će ona prije popustiti. Ali kad se približila kući, 
opazila je oca, koji je sjedio na klupi blizu vra- 
tiju pušeći svoju lulu. 

Ona mu odvažno pristupi i počne objašnja- 
vati svoj nacrt, moleći ga svim žarom za do- 
zvolu, da može poći u Petrograd. Kad je za- 
vršila svoj govor, otac, koji ju je bez preki- 
da i s najvećom ozbiljnošću slušao, uhvati je 
za ruku i ulazeći s njom u sobu, gdje je majka 
pripremala objed, uzvikne: 

»Ženo. Dobra vijest! Našli smo moćnog za- 
štitnika. Evo naše kćeri, koja će poći u Petro- 
grad da lično moli cara.« I na šaljiv način ispri- 
povjedi joj sve, što mu je Paraskeva kazala. 

»Bolje bi bilo,« odgovori majka, »da se bavi 
sa svojim poslom, nego da govori o kojeka- 
kvim budalaštinama.« 

Mlada se djevojka unaprijed naoružala proti 
srdžbi svojih roditelja, ali nije imala snage pro- 
ti ismijavanju, koje se činilo, da će uništiti sve 
njezine nade. 

Počela je gorko plakati. 

Njezin otac, koji je za čas veselosti odstupio 
od svog karaktera, ponovo postane posve strog. 
Dok ju je grdio radi njezinih suza, majka se 
razniježila te ju stala ljubiti i smijući se govo- 
riti pružajući joj jednu krpu: 

»Hajde, očisti ovaj sto za objed. Iza toga 
moći ćeš sasvim ugodno otputovati u Petro- 
grad.« 

Ovaj je prizor bio izveden više da joj omr- 
znu njezini nacrti, nego prijekori i slabo po- 
stupanje. Međutim, poniženje, koje je osjećala 
videći da s njom postupaju kao s djetetom, do- 
skora iščezne i nije uništilo njezinu hrabrost. 

Led je bio probiven; ona počne s novim na- 
valama u više navrata, a njezine molbe doskora 
postadoše tako česte i tako nametljive, da je 
njezin otac izgubio ustrpljenje te je ozbiljno 
izgrdio i sa svom strogošću joj zabranio, da mu 
više o tome ne govori . . . Majka se s više bla- 
gosti trudila da je opameti i govorila joj, kako 
je ona još i previše mlada da misli na takav 
pothvat. 

(Nastavit će se-) 


Najljepši hrvatski dječji mjesečnik 

„Mala Mladost** 

stoji samo deset dinara za cijelu školsku go- 
dinu. — Prvi broj nove godine donosi mnogo 
slika, pjesama, priča i zabave. »Mala Mladost« 
treba da uđe u svaku hrvatsku obitelj. Razve- 
selite svoju djecu te ih za 10 dinara pretpla- 
tite na »MALU M L A D O S T« 

•TEŠKA PITANJA 


Napisao Josip Zidarić 


Pogledamo li novine bilo kojega smjera, vi- 
djet ćemo, da su prve strane ponajprije ispu- 
njene političkim vijestima iz cijeloga svijeta. 
Zanimljivo bi bilo saznati, pročita li te vijesti 
-većina onih ljudi, koji svaki dan po kulturnim 
krajevima svijeta kupuju novine. Po manjim 
hrvatskim gradovima mnogo ljudi srednjega 
staleža ne mari baš mnogo za te političke vije- 
sti iz tuđega svijeta. Čini se, da mnogo ljudi sa- 
mo površno pročita naslove, a jedva malo du- 
blje promisli, što znače ti naslovi. Najposlije 
mali svijet, seljaci i malograđani, vole neku 
stalnost u svemu. Pogibeljno je za male ljude, 
da se laćaju spekulacija (sa svojom zemljom 
ili malim obrtom). Zato im je nerazumljiva 
svjetska politika, u kojoj se u sadašnje vrijeme 
neprestance mijenjaju savezi među državama, 
ako se mogu »savezima« nazvati prijateljstva, 
koja traju tako rekavši po nekoliko dana. 

Kad se sastane gdjegdje muško društvo uz 
čašicu vina, često se zapodjene razgovor o po- 
litici, ali se tu mnogo puta mlati prazna slama. 
Jedni pristaju uz jednu stranu, drugi uz dru- 
gu, svatko nabraja razloge, da on ima pravo, 
a najposlije nitko nikome ništa ne dokaže. 
Glavno je, da prođe vrijeme. 

Ipak je i silno teško stvoriti sebi jasan sud 
i o onim stvarima, o kojima se mnogo piše i 
govori. Kad bismo htjeli saznati o kojem zna- 
menitom svjetskom političkom događaju čistu 
istinu, trebali bismo da znamo sve diplomatske 
tajne, koje su uzrokovale koji događaj. To je 
čak diplomatima svjetskoga glasa nmoguće 
proučiti do svake sitnice ili bi bar bilo veoma 
teško. Većina školovanoga svijeta sazna preko 
novina za događaje kao za posljedice, ali ne 
zna uzroka događajima. 

No zacijelo je najteže od svega toga prosu- 
diti, tko ima pravo, a tko krivo u različitim svjet- 
skim političkim događajima. Za pojedina je 
djela jasno, jesu li dobra ili zla. Katolička Cr- 
kva budno pazi na različne krive nauke, koje 
se amo-tamo uvlače i u politički život, pa nam 
i to pomaže u prosuđivanju. Ipak ima mnogo 
toga, o čemu je teško u pojedinim slučajevima, 
koji se svaki čas dogode u svjetskoj politici, od- 
mah prosuditi, što je dobro, što je zlo. 

Spomenimo na pr. rat Italije i Abesinije. Naga- 
đalo se, da će se Abesinija bar junački braniti, 
da će Italiju, ako i nadvlada, taj rat stajati 
mnogo ljudskih života. Nagađalo se čak sa si- 
gurnosti, da će Abesinci potući osvajačku tali- 
jansku vojsku. No vidjeli smo, da je Italija za- 
uzela Abesiniju bez velikih gubitaka ljudi. Rat 
je Italiju stajao sto milijarda lira, kako kažu, 
jer je trošak bio golem. Ipak je sve to Talija- 
nima uspjelo dobiti razmjerno glatko. 

Sad nam se nameće pitanje, je li taj svjetski 
politički događaj doista tako golema nesreća, 

Slika desno : 

NOJEVI U NAJVEĆEM AMERIČKOM ZOOLOŠKOM VRTU 


kako bi to shvatili zaneseni doktrinarni prija- 
telji slobode svih naroda. Uopće je li za sve 
narode svijeta gubitak narodne slobode naj- 
veća nesreća, što ih može zadesiti? Zar treba 
jednaka sloboda za ona plemena ili one narode, 
koji svoju slobodu upotrebljuju za to, da nava- 
ljuju na druge i da pljačkaju? 

Dalje pomislimo na onaj znameniti svjetski 
događaj, kad je bila pronađena Amerika, pa 
su katolički narodi Španjolci i Portugalci za- 
uzeli Južnu Ameriku, a u Sjevernu su se Ame- 
riku selili osim katoličkih Španjolaca (pogla- 
vito u Mehiku) i katoličkih Francuza (u Kanadi) 
još i protestantski Englezi (na teritorij današnje 
Unije i Britske Sjeverne Amerike) Čitajući 
često puta avanturističke romane o američkim 
Indijancima, pomislit će tkogod, da je u Ame- 
rici živjelo mnogo milijuna Indijanaca prije, 
nego su se u Ameriku stali doseljavati Evrop- 
ljani. No izuzevši stare Mehičane i Peruance, 
indijanski su narodi ili plemena (kako ih god 
hoćemo zvati) živjeli rijetko naseljeni. Lovci 
ionako trebaju velike prostore za lov, jer je 
slaba lovina, ako mnogo lovaca lovi na maleno- 
me prostoru. Prema istraživanju u novije vri- 
jeme bilo je u Sjevernoj Americi na zemljištu, 
gdje su danas Udružene Države i Britska Sje- 
verna Amerika, otprilike kojih jedan i po mili- 
juna Indijanaca u ono vrijeme, kad su ih upo- 
znali Evropljani. Nameće nam se pitanje pra- 
vednoj podjeli prostora na zemaljskoj kugli i 
uopće o pravu pojedinih naroda na neki teri- 
torij. Kad bi se Indijancima bio prepustio sav 
teritorij, gdje su živjeli kao lovci, to znači za- 
priječiti kulturnim narodima, da kolonizacijom 
opskrbe onaj dio stanovnika, koji više nemaju 
mjesta za ratarski rad u svojoj zemlji. 

A pogledajte danas preveliku naseljenost ne- 
kih zemalja svijeta! Tu se ističu Njemačka, Ita- 
lija i Japan među velikim vlastima, koje na- 
prosto ne znaju, kamo će s mnoštvom svoga na- 
roda. 

Sve su to teška pitanja. Osjećamo, da je u 
svijetu golem broj muka, nepravdi, nepovjere- 
nja, mržnje, gonjenja među narodima Države 
se naoružavaju, jer narodi ne vjeruju jedni 
drugima. Nikako se ne mogu složiti pravi trajni 
savezi među velikim državama, jer se interesi 
ne mogu trajno složiti. No preko noći bi se mo- 
glo štošta i u tome promijeniti. 



USPOMENE NA NEZABORAVNOG DRUGA I VITEZA BOŽJEG PERA 

NAD PRERANIM GROBOM DRA MARIJA MATULIĆA, GLAVNOG UREDNIKA „HRVATSKE STRAŽE" 
(Nastavak) Piše Dr Josip Andrić 


II. 

Posljednju ratnu godinu proveo sam u Inns- 
brucku, odakle sam bio u stalnoj vezi s doma- 
gojskim životom radeći oko jedne zajedničke 
hrvatsko-slovenske knjige »Luči«, koja bi bila 
odraz tadanjih zajedničkih nastojanja za slobodu 
hrvatskog i slovenskog naroda. U Innsbrucku 
se živo bio razvio rad u hrvatskom katoličkom 
akademskom društvu »Kačić«, te smo bili u stal- 
noj izmjeni misli s hrvatskim katoličkim akadem- 
skim društvima »Hrvatska« u Beču, »Preporod« 
u Grazu i »iDan« u (Pragu, a najviše smo se ra- 
dovali, kad bi iz Zagreba došao koji novi broj 
»Đačkog Vjesnika«. 

»Dobro naš mladi Matulić uređuje taj list,« 
reče mi na jednu sastanku »Kačića« dr Bakšić, 
koji je, premda sav obuzet svojim radom oko 
teološkog doktorata, ipak dolazio skoro* na sva- 
ki naš sastanak. 

»On će, veli Rogulja, postati naš najbolji ka- 
tolički novinar,« referirao sam, što mi je Ro- 
gulja kazivao, kad sam iza božičnih praznika 
bio na prolazu u Zagrebu. 

»Odakle je Matulić?« pitao je konventualac 
Ladislav Glavina, s kojim sam se kao i s drugim 
hrvatskim bogoslovima često šetao za vrijeme iz- 
među pojedinih satova predavanja, te smo obi- 
čno razgovarali o pitanjima i ljudima hrvatskoga 
katoličkog pokreta. 

»S otoka Brača,« odgovorim. 

»Zanimljivo je,« primijeti Ivo Blažević, »kako 
u katoličkom pokretu do posebnog izražaja do- 
laze talenti, koji se javljaju iz naših južnijih 
krajeva. Eto Eckert, Maraković i Isidor Poljak 
iz Bosne, Rogulja iz Hercegovine, pa eto i Ma- 
tulić nije ni prvi ni jedini iz Dalmacije . . .« 

U veljači g. 1918. ležao sam u Innsbrucku bo- 
lestan. Posjećivali me drugovi i znanci Pohodio 
me o. Antun Prešern, tadanji profesor innsbru- 
škog sveučilišta, učeni slovenski isusovac, koji 
je uživao opće simpatije svih nas Hrvata u Inns- 
brucku, jer je u tadanjim prilikama hrvatske i 
slovenske borbe za slobodu i u javnoj polemici 
s jednim njemačkim isusovcem neustrašivo bra- 
nio narodna prava Hrvata i Slovenaca. Na mom 
stolu opazi najnoviji broj »Đačkog Vjesnika«, 
koji stane sa zanimanjem razgledavati. 

»Gle, kakvih tu ima lijepih informacija i o na- 
ma Slovencima ... Pa i sve drugo . . . Vrlo za- 
nimljivo ... A tko je napisao ovaj uvodni čla- 
nak Temelj katoličkog đaštva?« upitao o. Pre- 
šern preletjevši očima po njem. »Da nije Ro- 
gulja?« 

»Nije, nego njegov najmlađi učenik Matulić,« 
odvratim. 

»Matulić? Tko je to? Mnoge vas poznam iz 
hrvatskoga katoličkog pokreta, ali za to ime još 
nisam čuo.« 

»Mlad je još, a uz to tih i skroman. Eto i u 
tom je članku anoniman. Ali mnogomu se od 


njega nadamo. Radi u uredništvu katoličkog 
dnevnika , Novine’. Bit će dobar novinar.« 

»Bog daj! Dobrih katoličkih novinara trebat 
će nam isto tako kao i dobrih svećenika . . .« Za« 
vršio je o. Prešern prešavši na drugi razgovor. 

Kad je dobri taj isusovac, koji mi je tim svo- 
jim posjetom iskazao dragu pažnju, već bio 
otišao, dugo sam ležeći u postelji još razmišljao 

0 njegovim riječima i o tom, kako se zadatak 
katoličkog novinara u narodnom životu pribli- 
žuje značenju i zadatku svećeničkog zvanja . . . 

III. 

Mjesec srpanj g. 1918. proveo sam vrativši se 
iz Innsbrucka u Zagrebu. Svi smo osjećali, da 
se svjetski rat približuje kraju i svi smo bili puni 
velikih nada u oslobođenje hrvatskoga naroda od 
austrijske i madžarske vlasti. 

Jedne večeri šetao sam se s Marijem Matuli- 
ćem prema glavnom kolodvoru. Nekoga smo 
očekivali, ne sjećam se više koga. I razgovarali 
smo se o svršetku svjetskoga rata. 

»Može svršetak rata brzo doći, ali može rat 

1 još neko vrijeme potrajati,« govorio je Matu- 
lić. »No kadgod na svršetak rata mislim, onda s 
nekom bojazni pomišljam i na sve eventualnosti, 
koje iza toga mogu da dođu . .« 

Gledao sam ga u čudu. 

»Ne ide mi iz glave Rusija,« nastavi on. »Tko 
bi bio mislio, da će Lenjin i Trocki tako čvrsto 
uhvatiti vlast nad ruskim narodom. Svaki je mi- 
slio, da je boljševizam samo kratka, prolazna 
etapa, kao što je bila i vlada Kerenskoga iza 
pada ruskoga carstva. A eto boljševizam nesamo 
da se iza ovih osam mjeseci u Rusiji nije srušio, 
nego se sve više učvršćuje i postaje svjetska opa- 
snost, na koju malo mislimo A baš mi katolici 
trebali bi na to mnogo da mislimo. Boljševizam 
za nas Hrvate ne može biti toliko politička opa- 
snost, koliko moralna i kulturna opasnost. A to 
je za nas katolike još kudikamo važnije . . .« 

Nad tim sam se Matulićevim riječima zamislio. 
Njima mi je prvi put otkriven problem, na koji 
dotada nisam mislio. 

Vraćali smo se s kolodvora ne dočekavši, koga 
smo čekali. Razgovor nam je skrenuo na druge 
stvari. 

»Čuješ, Marije,« najedamput mi pade na pa- 
met jedna misao, »ja ću prekosutra kući u Sri- 
jem. A kuda ćeš ti na praznike?« 

» 1 P 0 svoj prilici nikuda,« odgovori. 

»Ne valja ti to. Trebaš odmora. Znaš što? Ne 
bi li ti došao na nekoliko tjedana k meni u Sri- 
jem? Da upoznaš malo i naš srijemski život.« 

Samo se nasmijao kao nečemu, što nije držao 
dosta ozbiljnim. 

Kad sam tu misao drugi dan povjerio Rogulji, 
reče mi on: 

»Dobro. Prepusti to meni, ja ću to već ude- 
siti. Za nekoliko nas mjeseci čekaju teški na- 

pori. Marije treba da se odmori i okrijepi. Bo- 
lje će mu u tom svakako poslužiti Srijem, gdje 
se još hranite bijelim kruhom, nego Dalmacija, 
gdje nestašica hrane hara kao kuga. . .« 

»Dakle Marije će doći u Morović?« 

»Doći će!« odlučno će Rogulja, a ja sam znao, 
da će ono i biti, što on rekne. 

I tako sam prvih dana mjeseca listopada mo- 
gao u svom domu u Srijemu pozdraviti Matu- 
lića. Mnogi su od drugova moje mladosti bili 
gosti u mom roditeljskom domu, ali nijedan tako 
dugo kao Matulić. I zato su mi ona tri tjedna, 
što ih provedosmo tako skupa, ostali u posebnoj 
dragoj uspomeni. 

Već prvih dana nakon njegova dolaska imali 
smo priredbu stalne diletantske pozornice, koju 
sam bio osnovao u svom selu. Moji su diletanti 
izveli dramu »Šokicu« od Ilije Okrugića. 

»Vidiš, Marije, Ilija Okrugić ti je porijeklom 
iz našeg sela,« rekoh. »Zadruga Okrugića još 
danas postoji. Eno joj kuće kraj župne crkve.« 

»Vidim ja, da vi Morovićani niste posljednji 
na ovoj kugli zemaljskoj,« nasmije se on. »Selo 
vam ima već po svom vanjskom licu nešto po- 
sebno. I zanimljivo je, kako si uspio zaintere- 
sirati omladinu za ovakav kulturni rad. Samo mi 
se čini, da u tom nemaš seljaka.« 

»E, to je velik problem, na koji uvijek mi- 
slim. Seljačka se omladina drži po strani Dolazi 
na naše priredbe, ali ne će da sudjeluje Svejedno 
mislim, da već to gledanje, kako obrtnička omla- 
dina aktivno ulazi u kulturni rad, mora pomalo 
djelovati i na seljake, pa će se pomalo i međii 
njima razviti shvaćanje za takav rad.« 

»Za naš je hrvatski katolički pokret uopće 
sada najvažnije pitanje, kako ga približiti se- 
ljaku,« skrene Matulić razgovor na temu, koja 
se, što se svjetski rat većma bližio kraju, među 
prvacima katoličkog pokreta sve više pretresala. 

Dan iza tog našeg razgovora donese mi pošta 
proglas zagrebačkih katoličkih prvaka o osnut- 
ku katoličkog seljačkog tjednika. Tome smo se 
obojica veoma obradovali te smo cijeli dan o 
tom razgovarali. 

»Tu ću i ja surađivati,« rekoh. 

»Treba zaista misliti na to, da sad dobijemo 
dobrih pučkih pisaca,« zamišljeno će Matulić. 
»Moram ti reći, da Rogulja u tom često tebe 
spominje . . .« 

Dva dana kasnije uputili smo se u susjedno 
selo Bačince na izlet u berbu. Bilo nas je cijelo 
društvo. Dovezli smo se željeznicom do Šida. Tu 
smo čekali na drugi vlak, ali kad ga, kako je to 
već bilo obično u ono ratno doba, dugo nije bilo, 
odlučimo pješke uz prugu prevaliti tih 8 kilo- 
metara. 

Dok smo mi mladi Morovićani putem zabav- 
ljali ženski dio našega društva, Matulić je išao sa 
Zagrebčaninom mjernikom Milanom Poljuga- 
nom, koji je obavljajući komasaciju u Moroviću 
bio s cijelom svojom obitelju nastanjen u mom 
selu, pa se eto i on pridružio tom našem izletu. 

»Bugarska je kapitulirala,« čuo sam gdje Ma- 
tulić govori mjerniku 'Poljuganu, »a to je znak, 


da će na balkanskom ratištu nastati velike pro- 
mjene. Možda je to prvi znak svršetka . . .« 

»Tako će to nekako biti,« potvrdi Poljugan. 

»Samo šta će iza tog svršetka biti?« 

»Propast Austro-Ugarske, a za nas sloboda.« 

»Jest, sloboda, ali kakva? Nije sloboda nešto, 
što samo po sebi nosi raj. Sloboda traži od nas 
i te koliko rada i razbora. Ona će nam biti ona- 
kva, kakvom je mi sami sebi načinimo. Na to 
se nažalost malo sada misli, a to bi se nama 
Hrvatima moglo ljuto osvetiti . . .« 

U vinogradu nas dočekaše s velikim veseljem. 
Tu je već bilo dosta od mojih diletanata, pa je 
u zabavi, pjesmi i šali ugodno prolazilo vrijeme. 

»Ovdje čovjek ni ne zna, da smo u ratu,« go- 
vorio mi Matulić, kojemu je i samom ta srijem- 
ska bezbriga rastjerala ozbiljne i tmurne misli. 

Nekoliko dana poslije te vesele berbe uputili 
smo se nas dvojica u drugo jedno selo u Fryškoj 
gori, da ondje posjetimo župnika, koji je bio 
suradnik katoličkog dnevnika »Novine«. Opet 
smo pješačili, kod župnika se dobro proveli, ali 
na povratku Matulić ipak nije mogao prekriti 
malo svoje razočaranje. 

»Čudno je to,« reče mu, »kako se ni svećenici 
ovdje ne mogu da otmu ovoj širokoj srijemskoj 
bezbrizi i kako im je misao pretežno vezana uz 
prolaznu svagdašnjost. A kada dođu dani jače 
kušnje . . .« 

Nije dovršio. Godinu dana kasnije povukao je 
»žuti« pokret tog svećenika među otpadnike. 

»Sjećaš li se,« reče mi tada Matulić, »kako 
nam je, kad smo ono bili kod njega, nudio, da 
će nas iz svoje župe oženiti, umjesto da nam je 
govorio o pitanjima svog dušobrižničkog i kul- 
turnog rada. Eto sada . . .« 

Krasni jesenski dani prolazili su, a vijesti iz 
Zagreba naviještale su velike događaje. Matulić 
je od dana u dan bivao sve nemirniji Prošla je 
prva polovica listopada, pa je izašao i manifest 
Narodnog Vijeća od 19. listopada. Radilo se o 
osnivanju mjesnih Narodnih Vijeća, te Matulić 
i ja zaredasmo k viđenijim ljudima po selu, da 
se o tom s njima porazgovorimo. Dakako mnogi 
su nas još širokim očima gledali kao fantaste, 
jer nisu još vjerovali, da je propast Austro- 
Ugarske doista već pred vratima, pa da treba 
anarhiju, koja može u času rasula nastupiti, 
predusresti organiziranom novom vlašću. Naše 
upozorenje nije imalo uspjeha, ali zato su deset 
dana kasnije imali uspjeha pljačkaši . . . 

Kad smo 23. listopada iz novina saznali za Wil- 
sonovu notu, kojom je bila potpisana smrtna 
osuda Austro-Ugarske, reče Matulić: 

»Sad mi više nema oklijevanja. Sutra moram 
u Zagreb, ako uopće još kanim prije sloma stići 
onamo.« 

I doista vlak, kojim je Matulić sutradan otpu- 
tovao, bio je posljednji redoviti vlak iz Srijema 
prema Zagrebu prije događaja, koji su tada 
nevjerojatnom brzinom nastupili te pretekli sve, 
što smo željni narodne slobode očekivali . . . 

(Svršit će se.) 

PAMUK JE KRALJ 


Pamuk je biljka, koja treba mnogo vode za 
vrijeme rasta i mnogo sunčane topline u doba 
dozrijevanja. Domovina mu je sjeverozapadna 
Indija, zapravo Pandžab, koji spada i danas 
među najvažnija područja pamuka. Iz svoje pra- 
domovine raširio se pamuk po svoj prednjoj 
Aziji i Egiptu, a Arapi su nam ga donijeli i u 
Evropu, najprije u Španiju i preko Sicilije u Ita- 
liju, a preko Turaka došao je i na Balkanski 
poluotok. No križarske vojne su pamuku prokr- 
čile put u svu Evropu. Malo zatim je stao dola- 
zati i iz Amerike, gdje su Španjolci svuda naila- 
zili na pamuk. Stari Indijanci nisu poznavali ni 
konoplju ni svilu ni vunu, ali im je u tekstilnoj 
industriji mnogo služio pamuk, koji su izvrsno 
bojadisali služeći se prirodnim bojama. Kultura 
pamuka je u Americi propala zajedno s vlašću 
Š[ anjolaca, a obnovili su je tek Englezi kao ko T 
lonisti u Sjevernoj Americi . 

PAMUK I ROPSTVO. — Portugizi su prvi stali 
trgovati ljudima. Od njih su ovaj posao preuzeli 
Španjolci, a tek onda su se za nj pojagmili ta}- 
kođer Francuzi, Holanđani i Englezi, koji su 
trgovinu robljem iz Afrike trgovački organizi- 
rali. Trgovinom robija su se bavili i drugi na- 
rodi, Nijemci i Talijani, ali su glavni posrednici 
bili Englezi. »Robu« su dobavljali Arapi i Turci 
Arapi su organizirali prave pravcate ekspedicije, 
razarali crnačka naselja i ubijali svakoga, koji 
bi se odupro. Uhvaćene crnce dopremali bi u 
najbliže luke, gdje su već čekali evropski trgov- 
ci. Isprva se najviše crnih robova prevozilo u 
Zapadnu Indiju, no tečajem XVII. stoljeća uče- 
stale su prve narudžbe iz Sjeverne Amerike. Tu 
su glavni kupci bili posjednici plantaža pamuka. 
Površina zasađena pamukovcem nije se nigdje 
tako brzo povećavala kao u Sjevernoj Americi, 
a sve zbog crnaca iz Afrike. Crnci se naime nisu 
mogli upotrijebiti za druge poslove, nego su se 
držali onoga posla, za koji su bili najprije dre- 
sirani. S njima se postupalo kao sa stokom. U 
mnogim je državama bilo zabranjeno poučavati 
crnca čitanju i pisanju. Kad je god. 1808. za- 
branjen prevoz crnaca iz Afrike u Ameriku, te su 
države stale gajiti crnce, kako bi ih bilo što više. 
Iz Virginije se izvozilo godišnje oko šest tisuća 
crnaca na prodaju. Crni je rob zasadio pamukom 
sve predjele Udruženih Država, gdje ova biljka 
može da uspijeva. 

PAMUKOVAC. — Ova plantažna biljka zahti- 
jeva brižnu njegu, jer dozrijeva nekoliko mje- 
seci. Kako novi tobolci pucaju sveudilj, berači 
vade iz njih mekanu bijelu masu. Pamuk se da- 
kle bere, a ne žanje, bere se rukama, a ne žanje 
se strojevima. Većinom se berba vrši u tri maha 
s pomoću velikoga mnoštva berača. Stroj bi mo- 

gao obrati najednom sve tobolce, ali bi obrao i 
zrele i nezrele. Zato se branje pamuka vrši ru- 
kom, a svi su ostali poslovi mehanizirani. Nekada 
su pamuk gajili i brali crnci, robovi iz Afrike, a 
danas to čine njihovi oslobođeni potomci i dru- 
gi radnici. Ima ih u Sjevernoj Americi oko dva 
milijuna, koji se bave tim poslom. To skupo 
branje pamuka je mnoge farmere odvratilo od 
ove kulture i obratilo kulturi kukuruza i pše- 
nice, koji se žanju strojevima. 

PAMUČNA INDUSTRIJA je poslije svjetsko- 
ga rata napredovala u Engleskoj slabo, u Ka- 
nadi i Braziliji jače, još jače u Indiji, a najjače 
u Kitaju i Japanu. Broj tkalačkih stanova se 
u Engleskoj smanjio, a u Japanu početvero- 
stručilo. Godine 1913. je iznosio uvoz iz Engle- 
ske 97.1 posto čitavog svjetskog uvoza pamu- 
čnih tkanina, a uvoz iz Japana je iznosio samo 
0.3 posto. Godine 1932. je engleski izvoz za- 
premao samo 48.7 posto, a japanski je dosegao 
47.3 posto. Japan je dakle naglo prestigao Ve- 
liku Britaniju, a razmjer između japanskog i 
engleskog izvoza u Indiju raste sveudilj na štetu 
Velike Britanije. Engleska je pamukom osvo- 
jila Istok, a sada Istok nastoji pomoću pamuka 
izgurati Englesku na Zapad. Gandhi smatra pre- 
slicu sredstvom indijske slobode. Japanci se 
bore s pomoću strojeva, evropskih strojeva. 

ŽETVA PAMUKA. — Na čitavoj se zemlji 
proizvodi godišnje preko šest milijuna tona 
pamuka. 'Od toga najviše u Udruženim Drža- 
vama Sjeverne Amerike. U njima zaprema pa- 
muk prvo mjesto izvoza. Ostale su zemlje znat- 
noga proizvoda pamuka Britska Indija, Kitaj, 
Egipat, Rusija i Brazilija. Indija proizvodi go- 
dišnje gotovo milijun tona (900.000), Kitaj /i 
Egipat po trećinu milijuna (380.000, odnosno 
340.000), Sovjetska Rusija 180.000, Brazilija u 
Južnoj Americi oko 100.000 tona, ostale zemlje 
(Australija, Sirija, Perzija, Turska Italija i 
balkanske zemlje) 300.000, dakle sveukupno ne- 
što preko dva milijuna tona ; a same Udružene 
Države gotovo četiri milijuna tona, točno 
3,900.000 tona pamuka. Stoga pamuk mnogo 
utječe na svjetsko gospodarstvo i na svjetsku 
politiku. Pravo kažu Englezi: Cotton is King, 
t. j. pamuk kraljuje i vlada. 

Pamuk se prije rata prerađivao ponajviše u 
Evrop'i, naročito u Engleskoj, a poslije rata po- 
svećuju mu sve više sila u Aziji, naročito u Ja- 
panu. God. 1913. bijaše u Evropi 99.5 milijuna 
preslica, a u Aziji (u Kitaju, Indiji i Japanu) sa- 
mo 9.4 milijuna, no god. 1933. je broj preslica 
u Evropi spao na 98.1 milijuna, a u Aziji je po- 
rastao na 22.3 milijuna preslica. U samoj En- 
gleskoj se prede sve manje (1913. 55.6 milijuna 
preslica i 1933. 49 milijuna), a u Japanu sve 
više (1913. 2.3 milijuna preslica i 1933 8.2 mi- 
lijuna), tako da se približava vrijeme, kad će 
Japan u tekstilnoj industriji pamuka prestići 
Engleze. Bit će to sigurno, samo se još ne zna 
kada. 

OD BEČA DO ZAGREBA 


Wien 

Stari opjevani i opisani grad valcera, opera, 
muzeje, Schonbrunna, Rotunde, Pratera sa Rie- 
senradom i drugih znamenitosti. Sve je to do- 
bro poznato, a nama još radi narodne prošlo- 
sti, pa zato znade o njemu kod nas reći nešta 
svako dijete. Sjećanje je živo na taj nekadanji 
ponosni grad, koji danas jedva vegetira, poput 
parasita, na grbači malene Austrije. Služi im za 
memento na njihovo loše gospodovanje! 

❖ 

Ovdje su svi zahvaćeni manijom hazardiranja 
na nfalo. 

Nedavno su se pojavili po svim javnim loka- 
lima automatski aparati, u koje se ubacuje no- 
vac od 10 groša. Taj se sitniš pomoću poluge 
poigrava da poskakuje i upada u razne otvore, 
te se prema tome ili vraća ili izbacuje dobi- 
tak ili propada u korist aparata, odnosno dru- 
gog sretnijeg igrača. Aparat svakako ne može 
izgubiti. 

Aparata ima u svim automatskim buffetima. 
Posebni kutić zapremaju nekoliko takvih apa- 
rata i uvijek su zaposjednuti. Ljudi su pore- 
dani i strpljivo čekaju, da dođe na njih red, dok 
igrač pred njima kucka po polugi i strastveno 
gleda na ples svog novčića. 

Za cijelog osamdnevnog boravka smiještao 
sam se kraj tih aparata. Nalazio sam ih u svim 
automatskim restauracijama, kojih ima ovdje 
mnogo, i u kojima se dobivaju sva razna topla 
i hladna jela, od najgurmanskijih zakusaka, do 
jednostavnih građanskih ručkova. Zato je to 
i sastajalište sijaset zaposlenog svijeta i to od 
onog neznatnog do najgornjih stupova A možeš 
se kraj toliko njih neprimjetno šetati i vrtjeti, 
a da ništa ne uzmeš, osim da se možda sam po- 
služiš čašom hladne vode. Nas je iskustvo na- 
učilo, da se ovdje može dobrim računanjem i 
kombiniranjem najjeftinije jesti. 

Nisam imao potrebe, da sam igram, no volio 
sam promatrati lica, koja su dolazila do apa- 
rata. Kraj onih, koji su s nasladom i kockar- 
skom proračunanošću pravih hazardera znali 
prostajati tako igrajući se gotovo cijelo svoje 
slobodno vrijeme, bilo je i tragičnih i komičnih 
. sličica. 


Napisao Mladen Bošnjak 

Poslije dnevnog rada u uredu, svraća se neka 
mlada djevojka k aparatu. Baca prvi uložak i 
gubi. Ulaže drugi i dobiva trostruko natrag. Po- 
voljni joj slučaj pomaže još dva puta. Svi se 
čude dobitnici i zaviđaju joj. Pokušava opet, no 
sada gubi. No ona više ne isprobava sreću, nego 
veselo odlazi — kao pobjednik sa ratnim plije- 
nom. Dobila je oko šiling i pol, a s time se 
najmanje može gala večerati. 

Nasmijao sam se tom slučaju i divio se do- 
slovnoj primjeni velikog kockarskog pravila u 
malom slučaju. 

[ * 

1 Gđa H. M. bila nam je vodič po gradu. Zahva- 
ljujući njoj upoznali smo najstariji dio Beča, 
b kome se ona izražavala s tolikim pietetom. 
Ona je dobar poznavatelj starina u svom rod- 
nom gradu te posvećuje tome čitav svoj kultur- 
ni, publicistički i slikarski rad. Poznaje dobro 
sve uličice i prolaze. Mi smo prolazili s njome, 
kamo inače nikad ne bismo zabasali, i nailazili 
na interesantnosti, kraj kojih stranac obično 
prođe neprimjetno. Usto je ona o svemu znala 
nešto kazivati. Pričala nam je toliko toga za- 
nimljiva, većinom u anegdotama, a ponajviše iz 
povijesti njezina grada. 

Ispričat ću samo jednu takvu, tek u nekoliko 
riječi, a koju nam je ona kazivala u stihovima. 
Naime, kako su postali prvi roščići (»Kifle«) . . . 
Bilo je to za vrijeme opsade Beča. Turci su od- 
lučili, da se tako dugo ne miču ispod grada, dok 
na sv. Stjepanu ne bude stajao polumjesec. No 
nekom pekaru uspije ubiti samog sultana. Turci 
odlaze. U slavu toga događaja priređuje se sve- 
čani banket u počast pekara. Dozvoljava mu se, 
da smije zaželjeti štogod hoće i da će mu se sve, 
što bude moguće, ostvariti. On tada skromno 
reče, da jer se nije ispunila želja sultana sa po- 
lumjesecom, to on želi, neka prisutni princ po- 
jede prvi na uspomenu toga blagdana priprav- 
ljenu kiflu. Tako je pekar postao poznat i bo- 
gat, jer se drugdje — pa i kod nas — kifle sla- 
sno jede. 

^ * 

U Votivkirche nas više interesiraju ona tri 
Stupa, na kojima stoje među mnoštvom drugih 


Dođe tako neka stara siromašna žena i str- 
pljivo čeka, da i ona može pristupiti toj za- 
mamnoj sreći. Ruka joj je stisnuta, jer u njoj 
čuva pripremljeni novac, a preko nje je preba- 
čena prazna korpa. Došao je na nju red. Iz tog 
lica, dok gleda u svoj uložak, izbija bijeda. 
Izražava se riziko očajnika, koji je uložio po- ( 
sljednju nadu u onaj neznatni novac. Nije to _ 
izraz kockara, nego onog, koji igra za jelo — za ~ 
život. 

I — kraj svega opreza — ženin je udio propao; 
i ona rezignirano prepušta svoje mjesto ; pa od- 
lazi umornim, teškim koracima . . . 

Proizvodnja na veliko — siguran izbor! 
Jesenja sadnja — siguran uspjeh! 

Cijepljenu vinovu lozu i voćke kao i sve ostale lozne 
i voćne proizvode u najboljim vrstama i kvaliteti bez 
konkurencije mogu se nabaviti uz umjerene 
cijene kod davno poznate firme, čije poslove vode 
sami vlasnici kao stručne osobe 

,,V E 1 E R A S A O N I C I" 

JANKO ŠARU, Petrovaradin (Srijem) 

Ilustrovani cjeninici besplatno! — Po kontrol. vlasti 
rasadnici pronađeni prosti od „SAN JOSE“ uši. 


grbovi kraljevine Hrvatske, Slavonije i Dalma- 
cije — nego historijat njenog postanka. 

No ne ću više ništa posebnog spominjati. Vi- 
djeli smo ukratko sve poznate i mnogo nepozna- 
tih bečkih atrakcija, građevina, crkava (osobito 
onih, koje su manje poznate, no tim više zani- 
mljive), muzeja, spomenika i ostalog. Mnogo 
smo toga upoznali radi dobrote i susretljivosti 
naše voditeljice, koja (unatoč toga, što je dama 
u godinama) imade toliko žara i ljubavi za svoj 
rodni grad, pa nije žalila truda voditi nas i upo- 
znavati sa gradom. 

Semmering 

Najdivnije maline u životu našao sam ovdje. 
I to ne možda negdje daleko u šumi, već neko- 
liko samo koračaja od prekrasnog kupališta. 
Bilo ih je toliko mnoštvo i to sasvim dozrelih, 
da su već kod dodira ruke padale sa grma. Kao 
da su vabile za nekim, tko će ih ubrati. Mi uz 


BRATSKA 

Dok je trajala borba Antonija i Oktavijana, 
koja je svu rimsku državu potresla, Antonije po- 
stavi Adijatoriksa, člana kneževske porodice u 
Galtiji, naseljenoj od Gala, glavnim zapovjedni- 
kom grada Heraklije (danas Eregli) u Pontu. 
Jedan dio toga grada držala je i nastanila rimska 
kolonija. Adijatoriks, koji je na Rimljane mrzio 
i želio ih se osloboditi, gledao je kako bi se nji- 
hovom neslogom okoristio. Jedne noći pod izgo- 
vorom, da mu je to Antonije zapovjedio, udari 
na rimsku mahalu i dade sve stanovnike poklati. 

Poslije poraza Antonijeva pokori se Adija- 
toriks Oktavijanu, kojemu se za svoje nedjelo 
htio ispričati time, da je tobože radio po nalogu 
Antonijevu. No Oktavijan na to i ne okrene 
glave, nego njega i najstarijega od njegova tri 
sina osudi na smrt. Kad je Oktavijan u triumfu 
sa svojim legijama ušao u Rim, morao je Adi- 
jatoriks sa svoja tri sina uveličati slavu ulaska 
pobjednikova u glavni grad. Poslije toga poni- 
ženja bila je čitava kneževska porodica odve- 
dena na stratište da prisustvuje izvršenju smrtne 
kazne. 

No što se dogodilo? Krvnici uhvate oca, ali 
nijesu mogli raspoznati najstarijega i srednjega 
sina, tako su bili slični, a mladi se izdavao za 
starijega, želeći bratu spasiti život. Ditev, naj- 


najbolju volju nismo dospjeli do svih, te nam 
nije preostalo drugo, nego žaliti ondašnje goste 
i maline. 

Mislim, da se takve snobovske svjetske stran- 
ce, može vidjeti još malo gdje. Svagdje se ba- 
rem prošeću po najbližoj okolici i radi hvalisa- 
nja uberu sve, što im dođe pod ruke. Zanimalo 
bi me samo, koliko se plaća, po onim skupim 
hotelima, obrok malina? 

Graz 

Posljednje dvije noći i dva dana u tuđini. Bli- 
zu smo naše domovine, te uvijek mislimo i go- 
vorimo o njoj i o svojima kod kuće 

Maribor 

Priprost ručak u blizoj kolodvorskoj gosti- 
onici prija nam više nego najbolji u inozem- 
stvu. Uzrok je u vezama i sličnosti svega slo- 
venskog sa Hrvatskom. 

Htio bih napomenuti, prije nego savršim ove 
svoje fragmentarne putničke utiske još i ovo: 

Izbjegavao sam da govorim na onaj stereo- 
tipni način: »Mjesto leži na toj i toj rijeci, sje- 
dište je ovih političkih, crkvenih i inih vlasti, 
ima ove znamenitosti, toliko i toliko stanovnika 
itd. itd.« To se može naći u svim boljim pro- 
spektima i baedekerima. Zato sam nastojao, da 
među te dojmove iznesem najviše ono, što je 
bilo skicirano u mojoj putnoj bilježnici, naime 
ono, što me je najviše iznenadilo. Hotimice sam 
izbjegavao i izostavljao utiske o političkim 
prilikama ... Da li sam dobro uradio? Trebalo bi 
pitati čitaoca. 


LJUBAV 

stariji sin Adijatoriksov, bio je jako ganut tom 
veličinom bratove ljubavi, pa je uporno dokazi- 
vao, da je on stariji. Krvnici nijesu sada znali, 
kojega da pogube. Prepirka među braćom po- 
stajala je sve žešća, tako da im se gledaoci 
nijesu mogli nadiviti. 

Tko je sad mogao učiniti kraj prepirci nego 
roditelji? Otac, koji je imao poginuti, i mati, 
koja je bila također dovedena da gleda pogibiju 
svoga muža i sina, odvedoše najstarijega sina sa 
sobom, i rekoše mu, neka izjavi, da je on mladi. 

»Nemoj, Diteve, ići sa mnom u smrt!« reče 
otac tužno. 

»Ostani, Diteve, sa mnom, da budeš materina 
hrana i obrana mladoj braći svojoj!« govorila je 
tužna mati. Ove posljednje riječi svladaju Di- 
teva i on popusti. I mjesto njega bio je smaknut 
njegov mladi brat. Ovaj izvanredni primjer nje- 
žne ljubavi zadivi i neprijatelje ove porodice. 

Kad to začuje Oktavijan, zaplače kao dijete 
žaleći smrt velikodušnoga mladića, koji je svo- 
jom plemenitošću bio zaslužio da živi. Pošto 
mu nije više mogao vratiti život, dozove njegova 
brata u svoj dvor i obaspe ga znacima počasti 
i darovima nastojeći da time onima, koji su od 
porodice Adijatoriksove ostali na životu, gubitak 
oca i brata kako tako nadoknadi. 

BILJEŽNICA S KOCKAMA 

ROMAN IZ SUVREMENOG ŽIVOTA — NAPISAO IVO BALENTOVIĆ (Svršetak) 



»Gle!« začudi se Marcel. »Kakav je to klipan?« 

»Neki trgovački pomoćnik, što li.« 

S tornja obližnje crkve izbilo je osam sati. 

Magla je ovila grad. U nju su utonuli krovovi 
kuća, ulica je bila poplavljena maglom i svi lju- 
di bijahu u njoj. 

Magla je svojom sivošću ispunila Marcelovu 
dušu. Ratković mu na rastanku stisne ruku. 

Marcel osjeti potrebu, da se odmah sastane 
s Bugom. Zato se žurnim korakom uputi tamo. 
,Na vratima je dugo zvonio. Otvorila je stara 
pogurena žena. Strah joj se ljuljao u očima. 

»Nema Buge!« reče. »Bojim se, da joj se ni- 
: je kakvo zlo desilo.« 

Čudno su joj sjale staračke oči. Marcel od- 
mahne rukom u zagonetnoj kretnji. 

»Ne će biti tako. Zbogom!« 

Na stepenicama, silazeći obuzet šutnjom i 
strahom, sudari se s nekim čovjekom. Cigareta 
mu je skliznula iz usta. Bez šešira, razrogače- 
nih očiju, luđački« rastegnutog lica, raširenih ru- 
ku i prstiju gledao je taj čovjek pun užasa. 

»Div!« kliknu. »Div; je si li ti to?!« 

A ovaj ga ogrli, glava mu klonu na njegove 
grudi i muklo zaridavši proštenja: 

»Buga je ubijena! Buge nema . . .« 

I zajeca još bolnije, pa poleti gore grabeći 
po tri stepenice. 

Marcel je stajao nijem, skamenjen, užasnut; 
a onda mu, iako je pokušao da se svlada, gru- 
nuše suze na oči. I on samo tiho prošapta — 
pridržavajući se za ogradu stepenica: 

»Buga je mrtva; nema je . . .« 


'Nije mogao izdržati ono suzenje jesenjih da- 
na. Zgadilo mu se ono ljigavo blato, ona ispraz- 
na lica, pokreti, riječi . . . Odlučio je da se pri- 
hvati posla, da se povrati u stari život i da opet 
pođe k Bugi. 

U žagoru kavane slušao je, kako se iz velike 
dvorane javljaju zvuci saksofona. Zatim je za- 
cilikala violina. Njen je glas zaplakao nježno i 
jecavo i žagor je znatno utišao. Ritmična je 
arija zahvatila tijela i glave se zanjihaše u tak- 
tu. Glazba se uvlačila u udove, prožimala ih; 
dodirivala je srce! 

On je nad praznom zdjelicom pravio uspo- 
redbu sa svojom mladošću. Šta ima u njoj ve- 
liko i sveto? Nije li prazna? 

Pa je Bugin lik kao jedino blistavu točku po- 
stavio na sjajni pjedestal. 

»Ta žena«, mislio je, »jedina bi me mogla 
vratiti u život.« 

Kroz talase glazbe došla mu je u svijest nje- 
zina slika. Vidio ju je razgoljenu, punu grešne 
raspuštenosti, kako mu se smiješi. Tijelo joj je 
obavijeno oblakom dima. Gle ; mami ga rukom 
i dozivi je k sebi. Buga, je li to moguće, Buga? 

Otpuhuje on dim cigarete. Koliko ih je već 
popušio? Vizija blijedi. On posiže za njom, za- 
žaren u licu, srce mu drhće, čuje ga, kako lupa: 
uznemireno je. 

Kad je izišao na ulicu, bila je gusta magla. 

Zavirivao je u lice prolaznicima, kao da će 
svakoga nešto zapitati. Metnuo je ruku na čelo. 
Bilo je vruće. Što se s njim događa? 

Osjetio je nenadano neku ruku na svome ra- 
menu. 

»To ste vi?! O, slučaja!« 

Pred njim je stajao medicinar 
— klinički asistent Ratković. 

»Odakle?« pitao ga je Marcel. 

Išli su zajedno niz ulicu. 

»Opet nesreća!« zijevnuo je 
mladi liječnik. »Čudne se stvari 
događaju u našem gradu. Hja, 
srce, srce! U tome je -- vic.« 

»Šta je bilo?« 

»Skrenem tu,« reče ime ulice, 

»i vidim: svijet se skuplja. Pri- 
bližim se i čujem, gdje pričaju. 

Išla djevojka ulicom, kad — 
ispade pred nju mlad čovjek i 
nakon kratkog objašnjavanja 
prolaznici su čuli, kako odjeknu- 
še dva pucnja. Nesretnik je ispa- 
lio na nju dva metka iz revol- 
vera. Po pločniku se razlila rje- 
čica krvi.« 


Slika desno: 

MUSOLINI I HITLER VOZE SE KROZ 
ODUŠEVLJENO MNOŠTVO NARODA 
Slika s posjeta Musolinija u Njemačkoj 


ŠTO Z A 3XT X M A. 


Zdravlje 

MED KAO LIJEK 

Kod plućnih bolesti, prsnih grče- 
va, bacanja krvi, tjesnogrudnosti, kao 
i inače kod kašlja — izdubi rot- 
kvu ili povrtnicu, napuni je medom, 
zatim postavi ravno u lonac i ispari 
valjano nad vatrom. Ovo je iskušano 
sredstvo već i kod nas. Proti čiro- 
vima u grlu ukuhaj rotkvino sjeme 
sa vinskim octom i medom, pa time 
ispiraj grlo. 

Kad čovjeka, a naročito dijete za- 
boli u vratu, treba im samo dati čista 
vrcana (po mogućnosti) repična, li- 
pova ili bosiljkovca meda. To se vrlo 
korisno pokazalo za vrijeme pošasne 
difterije ili angine. A nešto sum- 
porna cvijeta vele, da koristi proti 
oporom djetinjem kašlju zvanom 
hripavac ili kukurikavac. 

Med, pomiješan s raženim braš- 
nom, dobar je oblog proti raznim 
prištevima, kao što je vrcani med 
uopće nesamo ljekovit, nego i vrlo 
hranljiv za slabu djecu. 

U švicarskim pčelarskim novinama 
čitamo ovu zanimljivu vijest: Neki 
pčelar naumio je pokušati sa medom 
na svom bolesnom konju. Konj je 
bio jako sipljiv, pa je već tako omr- 
šavio, da je na njemu bila samo kost 
i koža. Slijedećeg jutra ugrija on 


Tjedni kalendar dobre domaćice 

Rlmokat. 

kalendar 

Listopad — Oktobar 

Nedjelja 

Objed: Juha od kokošje sitnine 
s okrugljicama od jetara Pečena 
kokoš s krumpirom i salatom od ku- 
pusa. Savijača od jabuka. 

10 

Franjo Bor. 

Večera: Naduvak od ostataka 

mesa i čaj. 

Ponedjeljak 

u 

Objed: Juha od mrkve. Varivo 
od kelja s prženim jetrima. 
Večera: Žganci s mlijekom. 

Nikasij 

Utorak 


12 

Objed: Juha od kupusa. Punjene 
paprike. 

Maksimiljan 

Večera: Omlet sa špinatom. 


Srijeda 

Objed: Juha od cvjetače. Okru- 

13 

gljice od krumpira s umakom od 
šljivina pekmeza. 

Eduardo 

Večera: Hrenovke. 

Četvrtak 


14 

Objed: Juha od kosti s krpica- 
ma. Zec u umaku s okrugljicama. 
Večera: Sir s vrhnjem. 

Kalisto 

Petak 


15 

Objed: Juha od graha. Soangalija. 
Grožđe. 

Večera: Pržene ribe sa salatom. 

Terezija 


Subota 

16 

Objed: Juha od rajčice. Varivo 
od bundeva (buče) s faširanim odres- 
cima. 

Večera: Naduvak od krumpira s 

Hedviga 

uumakom od luka. 


f 

pola čaše meda, te pomiješa sa fi- 
nim brašnom i izlije to konju u gu- 
bicu. Spočetka ovaj lijek nije prijao 
konju, ali se malo pomalo tako na nj 
priučio. Ovu je smjesu pčelar davao 
konju uvijek pola sata prije hrane, a 
postigao je lijep rezultat. Konj se 
počeo lijepo oporavljati i već za ne- 
kokoliko mjeseci bio je u potpunoj 
snazi, a sipljivost je iščezla. 


Lord Canning izrekao je aksiom, 
da je potrošak šećera i sapuna naj- 
bolje mjerilo naobrazbe i blagosta- 
nja jednog naroda, a glasoviti žup- 
nik i liječnik Sebastijan Kneipp pri- 
dodao je k tomu: »Recite mi potro- 
šak meda kod jednog naroda pa ću 
vam odmah odgovoriti, kako kod to- 
ga naroda stoji zdravlje i tjelesna 
snaga, jer pravi nepatvoreni i vrca- 
ni med je najjednostavnija, najna- 
ravnija, najzdravija, najjača i naj- 
jeftinija hrana, bolesniku u pre- 
mnogim slučajevima najbolji lijek, a 
rekonvalescentu 1 pravi životni balzam 
za oporavljanje njegove tjelesne 
snage i zdravlja.« 


Proti reumatizmu. Proti reuma- 
tizmu ili trganju u tijelu može se 
vrlo uspješno upotrijebiti kuhinjska 
sol. Uzme se više puta složeni plat- 
neni rubac, koji se malo navlaži, te 
se s jedne strane pospe po njemu ne- 
što soli, koja se onda također malo 
vodom poštrca. Ovaj zavoj metne se 
tada na bolesni mjesto, ovije se za- 
tim kakvim platnom, koje je nepro- 
pusno i preko svega toga postavi se 
flanelasti ili vuneni rubac, te se sve 
dobro sveže. Svaka dva sata neka se 
taj zavoj mijenja — i bol će naskoro 
prestati. R. 


Kućni savjet i 

Uništavanje moljaca. Moljaca ima 
od dvije vrste: vuneni i krzneni. Vu- 
neni moljci uništavaju vunena odi- 
jela i sve druge vunene predmete, a 
krzneni uništavaju krzno. Vuneni su 
moljci sivi, a imaju na gornjem di- 
jelu tijela dvije bijele točkice, dok 
krzneni moljci imaju zlatosjajna pred- 
nja krila i bijela zadnja krila. Ti lep- 
tirići nose svoja jajašca ili u vunene 
ili u krznene dijelove naše odjeće. Iz 
tih se jaja izvale sitne gusjenice, koje 
kvare odijela. Tko želi svoje odijelo 
sačuvati od moljaca, taj ga mora 
češće — osobito ljeti — iznositi na 
zrak i dobro isprašiti. No i jaki mi- 
risi ubijaju moljce i njihove gusje- 
nice kao: naftalin, salmijak, petrolej, 
formaldehid i t. d. Zatim jako miri- 
save trave i cvijeće. 


Po treći put izašla najraširenija 
hrvatska kuharica 

DOMAĆICA V KUHINJI 

od Marije Cezner i Stanke Andrić 


Već dva izdanja posve raspro- 
dana ! Treće izdanje popunjeno 
novini receptima I 
Ciiena IO 2>in 

JEROMIMSKO KtiJ. DRUŠTVO, ZAGREB 


POKUĆSTVO 

S. D. OPAČIĆ i sinovi 
ZAGREB, ILICA 128 


DJežia kolica 

dječji kreveti i sve ostalo 
željezno i mjedeno poknćtvo 
najjeftinije kod 

FILIPA BAUHA 

DEŽMANOVA 2- PROLAZ TUŠKANAC 


Najveća 
katoli- 
čka 
tvrtka 
glazbala 
u državi 

DOMAĆICE 

Kupujte staklenu, porculan- 
sku i vatrostalnu (feuerfest) 
robu u domaćoj staklani 

a. PASARIO 
Ilica 5 ZAGREB Ilica 5 


Knjižara i papirnica 

ST. KUGLI 

ZAGREB, ILICA 30 

Sve školske knjige i potre- 
pštine 

Zatražite naše besplatne cjenike 


Kruh naš svagdašnji neka bude 

AJSKEU KUUH 

Dobije se u svim boljim delika- 
tesama i mljekarnama. 

AMKEU KUUH 

je najzdraviji, jer se priređuje 
bez germe (pjenice) 


NAJMODERNIJA 

,,M A-M A“ dječja kolica 

Najpovoljnija šestmjesečna otpla- 
ta bez kapare i povišenih cijena. 
Najjeftinije kupujete i popravljate 
izravno kod proizvađača 

PRERADOVIĆEVA ULICA 22 

čarobno Vjenčanje 

NAPISAO GABRIEL DE LAUTREC - PREVEO K. MOSKATELO - ILUSTRIRAO R. DE LA NEZIERE 

(Nastavak) 


Svi su ogladnjeli. Mislili su samo na to, kad 
će sjesti k stolu. Ugar je namjerno nepristojno 
škrgutao svojim vilicama. Iz kuhinje je dolazio 
ugodan miris pečenke. Napokon kralj primi 
kraljicu za ruku i krenuše u sobu za jelo. 

Bilo je tu nove neprilike radi smiještanja po 
časti. Naravski, da je svaki htio za sebe časnije 
mjesto, a među ostalima bunila je sve vještica 
Karonja, koju su također morali pozvati. Svi 
su je mrzili, ali su prema njoj pokazivali lije- 
po lice, jer nije bilo zla, koje ona ne bi učinila 
svojim neprijateljima. 

Ručak je bio vrlo bogat. Jele su se glave div- 
ljeg vepra, kojima veliki i oštri zubi nisu sada 
mogli ništa poslužiti protiv dobrog teka uzva- 
nika. Zatim su dobili pečene fazane, prase pu- 
njeno izvrsnim jelom, paunove jezike s tečnim 
umacima. Bilo je slatkiša za rasipanje. Vrsno- 
ća kuhara pokazala se u nekim jelima i kolači- 
ma, koji su bili posluženi na tanjiru nekoliko 
metara dugačkom, a kolač s bademima činio 
se da kao kakav tovar na brodu pliva na jezeru 
kreme od vanilije. Bila je zaista takva gozba, 
kakve se ne bi smjelo opisivati u novinama, dok 
ima bijednika, koji nemaju ni suha kruha s vo- 
dom. 

Vina, i to najizvrsnija, točila su se na rasi- 
pavanje. I čim su flaše bile prazne, ako bi sluge 
samo jedan čas zakasnile, vještice bi lupale po 
stolu svojim štapićima, a crveno kao rubin 
vino ulijevalo se nekako čudesno u staklenke. 

Razgovor je uz jelo najbolje tekao, a bilo 
ih je, koji su i pjevali. Knez Karaba, napivši se 
dobro vina, počeo je pripovijedati vili Cvjeta- 
ni, koja je bila blizu njega, takve smiješnosti, 
da je poželjela, da ga jednim udarcem svog ča- 
robnog štapića pretvori u mlinarskog momčića. 

Najednom zavlada grobna tišina. 

Čuo se jezoviti zvuk roga na vratima dvora. 
Zov se ponovio tri puta. Ugar, koji je baš jeo 
pečenje, zastade u zraku s viljuškom, na kojoj 
je bio naboden pečeni but. 

Kralj se okrene dvorskom upravitelju, koji je 
uljudno stao iza njegova sjedala. 

»iPogledajte, što je to,« reče. »Svi su naši uz- 
vanici došli. Bez sumnje je to kakav putnik, ko- 
ji traži gostoprimstvo.« 

Upravitelj odmah izađe. Vrati se nakon ne- 
koliko časaka, da uvede pohoditelja. To je bio 
Kraljević. 

Bio je prekrasan, i svi su ga s udivljenjem 
gledali. 

On pođe prema kraljici i naklonivši se po- 
ljubi joj ruku najuljudnije što se ikada može 
na svijetu vidjeti. Zatim pozdravljajući kralja 
reče: 

»Veličanstvo, sto je godina, što je Kraljevna 
začarana u šumskom dvorcu. Sudbina mi je do- 


dijelila, da je oslobodim i uzmem za ženu. Ni- 
jesam je vidio, ali je ljubim iz sveg srca. No na 
taj pothvat ne ću otići bez vaše privole. Ne ću 
da primim vašu kćerku ni od koga osim od vas.« 

Kralju se ovaj govor vrlo svidio. On razdra- 
gan pruži mladiću ruku s riječima; 

»Oslobodi je, moj zete,« reče ganuto »Nisam 
Više ni mislio, da bi se moja kći mogla opet po- 
vratiti na svijet. Tvoj dolazak potvrđuje mi 
istinitost proročanstva. Idi je potražiti, i iska- 
ži joj veselje, koje će uživati otac i majka nje- 
zina, kad je zagrlimo nakon toliko dugo vre- 
mena ... Ali ti, dragi moj, trebaš počinka. Ka- 
sno je. Ne možeš otputovati prije sutra ujutro. 
Dotle uzmi mjesto za stolom i veseli se s nama.« 

Kraljević je svojom uljudnošću i raspolože- 
njem osvojio sve prisutne. Njegova dražest ra- 
zoružala je najotrovnije zavisti. 

Iza ručka pili su kavu na terasi, odakle su se 
u daljini vidjela prva stabla tajanstvene šume. 
Već odavna nitko nije u njoj bio. Granje i ši- 
blje sačinjavalo je neprohodni gustik. Neki ča- 
robni strah udaljivao je od nje i najodvažnije. 
Kraljica okrene pogled prema dalekom obzorju 
i uzdahne. Kraljević joj se približi i utješi je 
najnježnijim izrazima. 

U času, kad su svi htjeli da se povuku na po- 
činak, jer je Kraljević morao ujutro rano ustati, 
začu se neka svađa na kraju terase. To su se 
Ugar i Modrobrad svađali. Kako su dobro bili 
ručali, ispraznili su veselo mnogo flaša likera. 
Svaki se hvalio svojim časnim zaslugama: 

, »Da, gospodine,« govorio je Modrobrad, »ako 
hoćete vidjeti čovjeka, to sam ja. Što je to uop- 
će čovjek, gospodine? To je onaj, koji je ože- 
nio sedam žena i koji ih je sve pobio jednu za 
drugom. Sutra, moj gospodine, oženit ću i osmu, 
pa ću i nju zaklati.« 

»Krasno,« odgovarao' je Ugar sliježući rame- 
nima. »Vi ubijate svoje žene, a ja ih jedem. To 
dokazuje moje prvenstvo.« 

Morali su drugi posredovati, da odijele ovu 
dvojicu, jer je prijetilo, da će doći do tučnjave. 
Pustiše se odvesti gunđajući koješta. Sluge do- 
nesoše baklje, pođijeliše se naokolo — i svi 
ođoše spavati. 

(Nastavit će se.) 


Hiljada je bolesti a jedno zdravlje! 

* 

Bili zdravi ili bolesni, ako još ne poznate Raden- 
sko ljekovito kupalište, tražite kartom prospekte 
i upute: Uprava Radenskog kupališta, Slatina 
Radenci (kod Maribora). 

Direktan vagon iz Zagreba do samoga kupališta 

ZAGREB RAMĆEVA2* 


OKOLO KERE. Muž reče svo- 
joj maloj ženici: »Draga Emi- 
ce, đa znaš kako te jako lju- 
bim!« Pri tom ju cmokne u usta. 

Ona se smiješi, ali mu tobož 
ne vjeruje. 

On će na to: »Pa zar mi ne 
vjeruješ?« 

»Ne sumnjam u tvoju ljubav, 
dragi mužiću,« reče ona. »Samo 
se čudim tvojem ukusu. Kako 
može tako elegantan i lijep muž 
poljubiti ženu, koja je ovako 
jednostavno odjevena, kao što 
sam ja?« 

ZGODNA (DOSJETKA. Kod 
neke kitničarke služila je jedna 
djevojka, koja je htjela stupiti 
u službu kod pjesnikove žene. 


Ova dođe kitničarki radi infor- 
miranja, te ju upita, da li je ta 
djevojka marljiva i vrijedna? 

»Jest,« bijaše odgovor. 

»A je li poštena?« upita dalje. 

Kitničarka joj odgovori: »Su- 
mnjam, ja sam ju prije nekoli- 
ko nedjelja poslala k vama 
s računom, ali mi ona do danas 
nije ništa predala«. 

KARTE NE LAŽU. Vračarica 
mladoj šiparici: »Ja vidim jed- 
nog mladog čovjeka sa tamno- 
crnim . . .« 

Šiparica uleti u riječ: »Nije 
istina, on je plav.« 

Vračarica: »Ali pustite da iz- 
govorim. Vidim ga sa tamnocr- 
nim ogrtačem i plavim vlasima.« 


M A. L O ŠALE 


Pustolovni roman u slika ma 
25. NAPISAO R. L. 


ZLATNI OTOK 

STEVENSON - ILUSTRIRAO STJEPAN PETREŠEVIĆ 


Na jarbolu Jim nabije 
pištolje barutom i sjed- 
ne čekajući Handsa. 
Hands se polako penjao, 
pa odjednom vješto za- 
vitlao svojim nožem. 


Jim vrisne od bola i 
pusti iz ruku obje pišto- 
lje. One udariše Handsa 
u glavu te ga onesvije- 
stiše i srušiše u more, 
gdje se ugušio . . . 


Jim se oprezno spusti 
s jarbola, baci s palube 
u more mrtvog mornara 
te polako po pličini 
ostavi lađu i izađe na 
kopno. 


Prvi se snašao Jim. 
Skočio je kao mačka i 
počeo se penjati na jar- 
bol. Hands ga je stao 
progoniti, a držao je 
oštri nož u rukama. 


DOBRIJAN KAO SLIKAR 


Svakakva umijeća 
znade dobri čika: 
počeo je danas 
i da nešto slika. 


Došo k njemu susjed, 
što kraj njega živi, 
da se divnoj slici 
i on malko divi. 


Gleda susjed sliku 
kroz oćale svoje, 
pa junački sjedne 
na čikine boje. 


A kada je susjed 
pošao na vrata, 
jauknuo čika, 
pa sad glavu hvata! 


Ilustrovani tjednik „ Obitelj * izlazi svake nedjelje. Pretplata 30 Din na tri mjeseca, za inozemstvo 4 dolara godišnje. Pretplata se plaća unaprijed 
Rukopisi se ne vraćaju. „ Obitelj " izdaje Konzorcij Kuća Dobre Štampe. Za izdavača i uredništvo odgovara Dr Josip Andrić, glavni urednik „ Obitelji * 
Zagreb, Trerkova 1. Adresa uredništva i uprave p Obitelji a : Zagreb , Trg Kralja Tomislava 21. Telefon 54-17. Ček. nč. pošt. šted. br . 33.536 
m Obitelj m se tiska u Tiskari Narodnih Novina u Zagrebu. Za tiskaru odgovara V. Kirin , Deželićeva ul. 2. 

jeca na putu u ,/kolu 



Od lijeva na desno: 1. JESENSKI KRATKI KAPUT za dječake, vrlo zgodan za Školu, alt i za šport. — 
2. KAPUT ZA DJEČAKA u jednostavnom, ali praktičnom kroju. — 3. DRA'ŽESTAN KAPUTIĆ za manju 
djevojčicu. KAPICA je sasita iz Istog materijala kao i kaputić. — 4. ZELENI KAPUT za djevojčicu iz tka* 
nine za muška odijela. — 5. PRAKTIČNI KAPUT za djevojčicu za kišovite jesenske dane. Sasma je zatvo* 
ren, pa je zato vrlo ugodan. — 6. TIROLSKO ODIJELO za dječaka iz sivog sukna obrubljeno sa zelenim. 
Puceta su drvena* Tome prikladan zeleni šeširić. 



OVA PRIZORA s VRLO LIJEPE PRIREDBE U PLETE RNlCl PRIGODOM AtLADE MISE VELEČ. G. STJEPANA MIČE Vi ČA 



